સામાજિક નવલકથાઓ ઉપરાંત મેઘાણીએ કેટલીક ઐતિહાસિક નવલકથાઓ પણ લખી છે જેમાં ‘સમરાંગણ’ (1938), રા’ગંગાજળિયો’ (1939), અને ‘ગુજરાતનો જય’ ભાગ 1-2 (1939,1942)નો સમાવેશ થાય છે. આ કથાઓમાં અનુક્રમે ગુજરાતના છેલ્લા સુલતાન મુઝફ્ફર ત્રીજા, જુનાગઢના રા’માંડલિક અને વસ્તુપાલ-તેજપાલનાં જીવન અને કાર્ય કેંદ્ર સ્થાને રહેલાં છે. આ ઉપરાંત અપ્ટન સિંક્ લૅરની ‘લવ્ઝ પિલગ્રિમેજ’ પરથી ‘બીડેલાં દ્વાર’ (1939), વિક્ટર હ્યૂગોની ‘ધ લાફિંગ મૅન’ પરથી ‘વસુંધરાનાં વહાલા દવલાં’ (1937) અને હૉલ કેઇનની ‘ધ માસ્ટર ઑફ મૅન’ને આધારે ‘અપરાધી’ (1938) જેવી નવલકથા પણ મેઘાણીએ લખી છે.